Skors Tshwane-bestuurder, vra Solly | Netwerk24
Skors Tshwane-bestuurder, vra Solly
Deur Paul Herman 21 Augustus 2018 19:46
Moeketsi Mosola Foto: www.linkedIn.com
Solly Msimanga, uitvoerende burgemeester van Tshwane, gaan die stadsraad vra om die stadsbestuurder te skors ná beweringe van ongerymdhede met tenders.
Moeketsi Mosola, die stadsbestuurder, se naam word genoem in verband met die toekenning van 'n beweerde onreëlmatige tender aan die ingenieurskonsultant GladAfrica. Die tender is glo R12 miljard werd.
Mosola het in 'n verklaring verlede week die bewerings ontken. Hy sê die regte prosedure is gevolg om die tender toe te ken.
Msimanga wil ook voorstel dat Mosola en ander senior amptenare ondersoek word.
Sam Mgobozi, Msimanga se woordvoerder, sê 'n spesiale sitting oor die saak van Woensdag om 10:00 plaas.
"Die burgemeester word verplig om seker te maak dat enige onreëlmatigheid oor tenders ondersoek word."
Msimanga se kantoor sê hy het verlede week meer inligting gevra nadat hy bewus geword het van die bewerings oor die aanstelling van sekere diensverskaffers.
Mosola het Sondag op Facebook gesê 'n "klein groepie wit mense" teiken hom nadat die vorige personeelhoof, Marietha Aucamp, afgedank is. Dieselfde mense is volgens hom ontevrede dat GadAfrica – 'n swart firma – die tender gekry het en nie 'n Afrikaanse firma nie.
Hy het ook Sondag aan die Pretoria News gesê Msimanga is deurentyd oor die besonderhede van die kontrak ingelig.
Mgobozi sê Mosola se kommentaar sal aan die metroraad gegee word sodat hulle kan vasstel of dit bewys kan word.
Mosola het verlede week ook aantygings van Tasneem Motara, ANC-woordvoerder in Gauteng, ontken dat hy die kontrak op 'n onwettige manier toegeken het. Hy sê hy is bereid om die dokumente oor die tender bekend te maak.